b'\n_START_ARTICLE_\nP\xc4\x97stinink\xc5\xb3 kovos ma\xc5\xa1ina\n_START_PARAGRAPH_\nP\xc4\x97stinink\xc5\xb3 kovos ma\xc5\xa1ina (rus. \xd0\x91\xd0\x9c\xd0\x9f; angl. IFV; ICV)\xc2\xa0\xe2\x80\x93 \xc5\xa1arvuotoji kovos ma\xc5\xa1ina, skirta perve\xc5\xbeti p\xc4\x97stininkus ir palaikyti juos ugnimi m\xc5\xab\xc5\xa1yje, leisti p\xc4\x97stininkams efektyviai veikti kartu su tankais, apsaugoti nuo masinio naikinimo ginklo veiksni\xc5\xb3. Da\xc5\xbeniausiai tai vik\xc5\xa1rin\xc4\x97s ma\xc5\xa1inos, nors dabar yra ir ratini\xc5\xb3._NEWLINE_TSRS p\xc4\x97stinink\xc5\xb3 kovos ma\xc5\xa1inos atsirado po 1960\xc2\xa0m. Tai buvo BMP-1.\n_START_SECTION_\nP\xc4\x97stinink\xc5\xb3 kovos ma\xc5\xa1in\xc5\xb3 istorija\n_START_PARAGRAPH_\nPirmieji \xc5\xa1arvuo\xc4\x8diai, naudoti kaip pana\xc5\xa1iai kaip p\xc4\x97stinink\xc5\xb3 kovos ma\xc5\xa1inos, buvo JAV \xc5\xa1arvuotieji transporteriai M113. Vietnamo kare juos taip naudojo Piet\xc5\xb3 Vietnamo kariuomen\xc4\x97._NEWLINE_Vakar\xc5\xb3 pasaulis buvo nustebintas, kai 1967\xc2\xa0m. parade Maskvoje buvo parodytos pirmosios specialiais sukonstruotos p\xc4\x97stinink\xc5\xb3 kovos ma\xc5\xa1inos. Tai buvo BMP-1\xc2\xa0\xe2\x80\x93 \xc5\xa1arvuotis, ginkluotas 73\xc2\xa0mm lygiavamzde patranka ir prie\xc5\xa1tankini\xc5\xb3 raket\xc5\xb3 leistuvu. Nuolaid\xc5\xabs priekiniai \xc5\xa1arvai i\xc5\xa1 priekio neblogai saugojo nuo to meto 12,7\xc2\xa0mm kalibro kulk\xc5\xb3, pa\xc4\x8dios BMP-1 ginklai buvo pavojingi tuometiniams NATO \xc5\xa1arvuotiesiems transporteriams ir net pagrindiniams tankams. Vakar\xc5\xb3 \xc5\xa1alys taip ginkluotus \xc5\xa0T tik buvo prad\xc4\x97jusios konstruoti._NEWLINE_Nuo t\xc5\xb3 laik\xc5\xb3 visos karin\xc4\x99 gali\xc4\x85 palaikan\xc4\x8dios valstyb\xc4\x97s susik\xc5\xabr\xc4\x97 savo PKM ar nusipirko kit\xc5\xb3 \xc5\xa1ali\xc5\xb3 gamintas PKM. Pavyzd\xc5\xbeiai yra Vokietijos Marder ir Puma, Kanados LAV III, D. Britanijos Warrior, JAV M2 Bradley ir LAV-25, Ispanijos Pizarro/ASCOD, Italijos Dardo, Indijos Abhay, PAR Ratel, Pranc\xc5\xabzijos AMX-10P, Nyderland\xc5\xb3 YPR-765 ir kt.\n_START_SECTION_\nKonstrukcija\n_START_PARAGRAPH_\nDaugelis PKM yra plaukiojan\xc4\x8dios ir aviatransportabilios.\n_START_SECTION_\n\xc5\xa0arvai\n_START_PARAGRAPH_\nPKM \xc5\xa1arvai plonesni ir lengvesni negu tank\xc5\xb3, jie atlaiko stambaus kalibro kulkosvaid\xc5\xbei\xc5\xb3 kulkas, artilerijos sviedini\xc5\xb3 skeveldras. P\xc4\x97stinink\xc5\xb3 kovos ma\xc5\xa1inos n\xc4\x97ra skirtos kovoti su tankais (nors kartais su jais kovoti gali), tod\xc4\x97l jos neturi \xc5\xa1arv\xc5\xb3, galin\xc4\x8di\xc5\xb3 atlaikyti tank\xc5\xb3 ugn\xc4\xaf. PKM atgabena p\xc4\x97stininkus \xc4\xaf m\xc5\xab\xc5\xa1io lauk\xc4\x85, kur jie kaunasi daugiausia p\xc4\x97sti, o PKM palaiko juos ugnimi._NEWLINE_PKM \xc5\xa1arv\xc5\xb3 storis gana \xc4\xafvairus. Dalis neatlaiko ginkl\xc5\xb3, galingesni\xc5\xb3 u\xc5\xbe 12,7\xc2\xa0mm kalibr\xc4\x85, o kiti (pvz., \xc5\xa0vedijos CV90 i\xc5\xa1 priekio gali atlaikyti 30\xc2\xa0mm automatini\xc5\xb3 patrank\xc5\xb3 sviedinius. Bortai, vir\xc5\xa1us ir apa\xc4\x8dia turi plonesnius \xc5\xa1arvus. \xc5\xa0iuolaikini\xc5\xb3 PKM kontrukcija ir \xc5\xa1arvai turi apsaugoti PKM ekipa\xc5\xbe\xc4\x85 ir desant\xc4\x85 nuo prie\xc5\xa1p\xc4\x97stini\xc5\xb3 ir prie\xc5\xa1tankini\xc5\xb3 min\xc5\xb3._NEWLINE_Naujesni PKM, pvz., Suomijos Patria AMV, naudoja \xc5\xa1arvus i\xc5\xa1 kei\xc4\x8diam\xc5\xb3 skirtingo storio moduli\xc5\xb3. Tai leid\xc5\xbeia keisti \xc5\xa1arvuot\xc4\x99 pagal numatomas naudojimo s\xc4\x85lygas. Pvz., prie\xc5\xa1 gabenant oru gali b\xc5\xabti u\xc5\xbededami plonesni ir lengvesni \xc5\xa1arvai._NEWLINE__NEWLINE_Naujausi Rusijos BMP-3 naudoja aktyvios gynybos sistem\xc4\x85 Arena, kuri apsaugo nuo 70-700 m/s grei\xc4\x8diu atskriejan\xc4\x8di\xc5\xb3 sviedini\xc5\xb3, granat\xc5\xb3 ir raket\xc5\xb3._NEWLINE_\xc5\xa0arv\xc5\xb3 apsaug\xc4\x85 didina ir d\xc5\xabminiai granatsvaid\xc5\xbeiai. Jie sudaro d\xc5\xabm\xc5\xb3 u\xc5\xbedang\xc4\x85, kuri slepia PKM nuo valdom\xc5\xb3 prie\xc5\xa1tankini\xc5\xb3 raket\xc5\xb3. Kai kurie PKM, pavyzd\xc5\xbeiui, Pranc\xc5\xabzijos VBCI, turi infraraudon\xc5\xb3j\xc5\xb3 trikd\xc5\xbei\xc5\xb3 sistem\xc4\x85, kuri gina nuo raket\xc5\xb3 su IR taikymosi sistema.\n_START_SECTION_\nPagrindiniai ginklai\n_START_PARAGRAPH_\nDaugelio PKM pagrindinis ginklas yra automatin\xc4\x97 patranka, kurios kalibras da\xc5\xbeniausiai yra tarp 20 ir 40\xc2\xa0mm. \xc5\xa0ios patrankos efektyvios prie\xc5\xa1 ne\xc5\xa1arvuotus ir lengvai \xc5\xa1arvuotus taikinius, p\xc4\x97stininkus, sraigtasparnius, \xc5\xbeemais skrendan\xc4\x8dius l\xc4\x97ktuvus. \xc5\xa0ios patrankos \xc5\xa1audo keli\xc5\xb3 tip\xc5\xb3 sviediniais, \xc4\xafskaitant fugasinius, padegamuosius, kinetinius subkalibrinius. Paprastai did\xc5\xbeiausias vamzd\xc5\xbeio pakilimo kampas b\xc5\xabna apie 70\xc2\xb0, kad patrank\xc4\x85 b\xc5\xabt\xc5\xb3 galima naudoti prie\xc5\xa1 oro taikinius.\n_START_SECTION_\nPapildomi ginklai\n_START_PARAGRAPH_\nPaprastai PKM tame pa\xc4\x8diam bok\xc5\xa1telyje turi su patranka suporint\xc4\x85 kulkosvaid\xc4\xaf. B\xc5\xabdingiausias kalibras\xc2\xa0\xe2\x80\x93 7,62\xc2\xa0mm. Kai kurie PKM gal tur\xc4\x97ti antr\xc4\x85 kulkosvaid\xc4\xaf. Pvz., voki\xc5\xa1kas Marder turi kulkosvaid\xc4\xaf korpuso gale \xc5\xa1audyti atgal._NEWLINE_Dalis PKM turi prie\xc5\xa1tankini\xc5\xb3 valdom\xc5\xb3 raket\xc5\xb3 (PTVRK). Tai b\xc5\xabna vidutinio nuotolio PTVRK, siekian\xc4\x8dios 2000\xe2\x80\x934000\xc2\xa0m. Gali tur\xc4\x97ti \xc5\xbeem\xc4\x97\xc2\xa0\xe2\x80\x93 oras raket\xc5\xb3 gynybai nuo sraigtasparni\xc5\xb3 ir l\xc4\x97ktuv\xc5\xb3._NEWLINE_Kai kurie PKM gali tur\xc4\x97ti 30, 40 ar 76\xc2\xa0mm granatsvaid\xc5\xbeius.'